Swaeltjies teen die swaarmoedigheid deur Anneliese Burgess | Newsletters
LOCAL TIME: 11:36 am | Saturday, 24 October
Where am I? ShowMe™ » Vaal > News > Letters & Opinions > Swaeltjies teen die swaarmoedigheid deur Anneliese Burgess
Swaeltjies teen die swaarmoedigheid deur Anneliese Burgess
Posted in Letters & Opinions | Lifestyle | Newsletters | Publications
Ten spyte van my inherente positiwiteit kom lê die swaarmoedigheid tog soms soos 'n luislang in my gemoed. Ons land se kwale voel by tye soos 'n ongediagnoseerde kanker wat net aanhou metastaseer. Die grootste probleem is ons bymekaar-verbypratery. Want uiteindelik sou ons iets omtrent al ons probleme kon doen, maar daarvoor moet ons met mekaar praat, en bereid wees om onsself in mekaar se skoene te plaas.
My antwoord op hierdie swaarmoedigheid is voëls. Meer spesifiek, swaeltjies.
Hier van my lessenaar af kyk ek elke oggend na twee klein streepswaeltjies wat op die oop veiligheidshek sit. Minder as 'n meter weg. Hulle is nou al 'n week terug uit Europa. Die tweetjies het deur Frankryk, Spanje en Marokko gevlieg – en oor die reënwoude van die Kongo – meer as 360 kilometer per dag. Hiernatoe. En nou sit hulle weer hier. Soos laas jaar. En hulle is steeds net so gewoond aan ons. Die ses maande, en meer as 9,600 kilometer wat hulle intussen gevlieg het, bring hulle weer na hierdie selfde hek, en dieselfde nes bokant ons agterdeur wat hulle oor twee jaar gebou het (die eerste een was 'n mislukking). Alles hiervan verstom my. Op 'n manier wat al die Twitter-malheid uitdoof.
Harry en Ginny, soos my dogter hulle gedoop het, is hierdie perfekte klein skeppings met hulle wit-en-swart spikkelmae en oranje vlerkies.
En daar is 'n kennis wat hulle van 'n halwe jaar gelede oorhou – dat ons nie vir hulle 'n bedreiging is nie. Ons kan heen en weer deur die deur stap, en hulle bly sit. Dit was nie twee jaar gelede só nie, toe hulle om een of ander onverstaanbare rede besluit het dat ons stoep die plek vir 'n nes is.
Ons het aan die begin maande lank langpad geloop (deur die voordeur) om hulle gerus te stel. En mettertyd het ons hulle vertroue gewen, en toe het ons een aand, met 'n glas wyn in die hand, gekyk hoe die kleintjies uit die nes kom en vir die eerste keer hulle vlerke gebruik het. Reg bokant ons koppe.
Maar daar is 'n kinkel in die kabel, want twee witkruis-windswaels het intussen in hulle nes ingetrek – dié luigatte is bekend daarvoor dat hulle neste oorvat – en nou sit die plakkers, met twee kuikens, in 'n nes wat hulle nie gebou het nie. Harry en Ginny sit elke oggend verslae op die hek en kan nie glo wat met hulle gebeur het nie. Dit lyk asof hulle plan is om na Voldermort en sy vroutjie te staar totdat hulle spore maak. Maar dit gaan nie gebeur nie. Die witkruis-dudes lyk immuun teen skaamte.
Ek weet nie of hier een of ander groot kosmiese les is nie. Al wat ek ek weet, is dat die voëldrama vir my meer sin maak as die hatige vingerwysery op Twitter en in die media ná die moord op Brendin Horner van Senekal. Van "albei" kante – asof daar kante is wanneer ons kinders vermoor word.
Want hoe moeilik kan dit wees om mekaar se pyn te verstaan?
Dit is mos vanselfsprekend dat die sinnelose, wrede moord op die sonneblom-seun, Brendin Horner, ons harte net so diep oopkloof soos die sinnelose, wrede moorde op die onskuldige 11-jarige Nahemia Classen wat in die kop geskiet is toe sy gedurf het om haar voete by haar voordeur uit te sit in die bendegeteisterde woonbuurt Grassy Park op die Kaapse Vlakte.
Albei is ons kinders. Albei se dood behoort ons tot woede te dryf. Albei voorvalle behoort ons tot aksie dwing om dinge te verander. Albei behoort ons wit kruise te laat plant.
Want net deur mekaar se pyn te verstaan, gaan ons met ons eie pyn kan saamleef. Met mekaar se harte in ons hande kan ons onstuitbaar wees om hierdie regering uiteindelik te dwing om daardwerklik op te tree teen die misdaadskanker in ons land.
As jy wil saamgesels, stuur 'n e-pos na redaksie@vryeweekblad.com. Ek hoor graag van jou!
Die ken-van-sien-parade op die aanlyn promenade - Annelize Visser
Wat is Mental Health Awareness Month in Afrikaans, wil ek gisteroggend by Vrye Weekblad se woordsmede en -smeders weet. Moet t ...
Follow responses with your RSS Feed | Comments Off on Swaeltjies teen die swaarmoedigheid deur Anneliese Burgess